ΓΡΑΠΤΗ ΕΡΩΤΗΣΗ E-3387/96 υποβολή: Salvador Jovι Peres (GUE/NGL) προς την Επιτροπή (5 Δεκεμβρίου 1996)

Θέμα: Λειτουργία του καθεστώτος των ενισχύσεων στον τομέα του ελαιολάδου

Ο Κανονισμός (ΕΟΚ) 2261/84 ((ΕΕ L 208 της 3.8.1984, σελ. 3. )) του Συμβουλίου όριζε ότι η Επιτροπή έπρεπε να υποβάλει, πριν από την 1η Ιανουαρίου 1995, έκθεση σχετικά με τη λειτουργία του καθεστώτος των ενισχύσεων στον τομέα του ελαιολάδου, πράγμα που δεν έχει πράξει ακόμη. Το Ευρωπαϊκό Κοινοβούλιο με ψήφισμά του της 25ης Οκτωβρίου 1996 (Β4-1180/96) ζητούσε από την Επιτροπή να υποβάλει την εν λόγω έκθεση.

1. Σκέπτεται η Επιτροπή να υποβάλει την έκθεση αυτή; Πότε; Πριν ή μετά την υποβολή της πρότασης για τη μεταρρύθμιση της κοινής οργάνωσης της αγοράς;

Ο επίτροπος Fischler, σε δηλώσεις του σχετικά με την μελλοντική μεταρρύθμιση της ΚΟΑ στον τομέα του ελαιολάδου, ανέφερε την ύπαρξη απατών.

2. Σε ποιές χώρες έχουν σημειωθεί οι απάτες, υπό ποία μορφή έγιναν και τί ποσά αφορούν; Δεν νομίζει η Επιτροπή ότι η έκθεση σχετικά με τη λειτουργία των ενισχύσεων στον τομέα του ελαιολάδου θα επέτρεπε να εντοπιστούν με ακρίβεια οι απάτες, εάν πράγματι αντιπροσωπεύουν σοβαρό πρόβλημα;

Φαίνεται από το σχέδιο της μεταρρύθμισης ότι η Επιτροπή έχει την πρόθεση να καθορίσει τα επίπεδα της νέας στήριξης του τομέα με βάση την οικονομική στήριξη που χορηγήθηκε στο παρελθόν.

3. Δεν νομίζει η Επιτροπή ότι με τον τρόπο αυτό νομιμοποιούνται οι απάτες, αν πράγματι υπήρξαν στο παρελθόν;

Δεδομένου του υψηλού επιπέδου της απασχόλησης που εξαρτάται από τον τομέα του ελαιολάδου, σε περιοχές που υποφέρουν πολύ από την ανεργία, και έχοντας υπόψη ότι ορισμένες τροποποιήσεις του καθεστώτος των ενισχύσεων μπορεί να λειτουργήσουν ως αντικίνητρα, αποθαρρύνοντας την ελαιοκαλλιέργεια και μειώνοντας έτσι τη χρησιμοποίηση του εργατικού δυναμικού,

4. θεωρεί η Επιτροπή ότι έχει στην διάθεσή της επαρκή στοιχεία που θα τη βοηθήσουν να κρίνει και να αναλύσει σωστά το θέμα, ώστε να προβεί σε μία πρόταση μεταρρύθμισης που δεν θα έχει επιπτώσεις αρνητικές για την απασχόληση;

Απάντηση του κ. Fischler εξ ονόματος της Επιτροπής (17 Δεκεμβρίου 1996)

Όπως ανέφερε στην απάντησή της στις γραπτές ερωτήσεις Ε-2684/96, E-2685/96 και Ρ-2946/96 ((βλέπε σελίδα 22. )) του κ. Valverde Lopez και του κ. Παπαγιαννάκη, η Επιτροπή θα παρουσιάσει σύντομα ένα έγγραφο σχετικά με τον τομέα του ελαιολάδου, μαζί με ανάλυση των αδυναμιών της σημερινής κοινής οργάνωσης αγοράς και των επιλογών σχετικά με τη μεταρρύθμισή της. Το έγγραφο αυτό θα ακολουθήσει, μετά από τρίμηνη περίοδο εξέτασης, πρόταση για μεταρρυθμίσεις.

Σύμφωνα με τις διατάξεις του κανονισμού (ΕΟΚ) αριθ. 595/91 ((ΕΕ αριθ. L 67 της 14.03.1991. )), αναφορικά με παρατυπίες και την ανάκτηση εσφαλμένως πληρωθέντων ποσών αναφορικά με τη χρηματοδότηση της κοινής γεωργικής πολιτικής και την οργάνωση ενός συστήματος πληροφοριών στον τομέα αυτό, 10 κράτη μέλη ((Βέλγιο, Δανία, Γερμανία, Ελλάδα, Ισπανία, Γαλλία, Ιταλία, Κάτω Χώρες, Πορτογαλία, Ηνωμένο Βασίλειο. )), ανακοίνωσαν, από τα μέσα 1991 έως τα μέσα 1996, 1.377 περιπτώσεις παρατυπιών στον τομέα του ελαιολάδου συνολικού ύψους 181 εκατ. ECU. Η Ιταλία αντιπροσωπεύει το 49% των περιπτώσεων αυτών, αλλά το 85% των σχετικών ποσών. Η Ελλάδα αντιπροσωπεύει το 10% των σχετικών ποσών και η Ισπανία και η Πορτογαλία λιγότερο από το 2% κάθε μία. Το 90% των ποσών αυτών αφορά παρατυπίες αναφορικά με την ενίσχυση στην κατανάλωση και το 6,5% αφορά επιστροφές κατά την εξαγωγή. Οι έρευνες που διεξάχθηκαν από την Επιτροπή κατέληξαν στην ανακάλυψη περαιτέρω περιπτώσεων απάτης (30 εκατ. ECU), ιδιαίτερα απάτες σχετικά με τους παραδοσιακούς ίδιους πόρους (πέραν των ανακοινώσεων των κρατών μελών με βάση τον κανονισμό (ΕΟΚ, EURATOM αριθ. 1552/89 σχετικά με το σύστημα των ιδίων πόρων της Κοινότητας ((ΕΕ αριθ. L 155 της 07.06.1989. ))). Τα μέτρα ελέγχου δεν εξασφάλισαν κατάλληλα την προστασία των οικονομικών συμφερόντων της Κοινότητας, ιδίως στην περίπτωση της ενίσχυσης στην παραγωγή. Η απάτη κατά των καταναλωτών λαμβάνει επίσης χώρα όταν, επί παραδείγματι, μείγματα ελαιολάδου και σπορελαίου τίθενται στο εμπόριο ως ελαιόλαδα (χωρίς κατ'ανάγκη να ζητείται ενίσχυση στην κατανάλωση.

Η Επιτροπή δεν μπορεί να σχολιάσει στο στάδιο αυτό τη φύση ή το περιεχόμενο της πρότασης μεταρρύθμισης, λόγω του ότι το γεγονός αυτό θα μπορούσε να προκαταλάβει τη συζήτηση σχετικά με το έγγραφο των επιλογών, το οποίο, βεβαίως, θα διατεθεί στα κοινοτικά όργανα και στους άλλους ενδιαφερομένους. Εντούτοις, η Επιτροπή θα επαναβεβαιώσει ότι το νέο καθεστώς θα πρέπει να είναι απλό και, ως εκ τούτου, ευκολότερο για έλεγχο.